Ongeluk eis man, kind beseerŉ Man is dood en nóg ŉ man en ŉ kleuter is beseer toe twee motors Maandagaand in Alberton, Gauteng, in ŉ ongeluk betrokke was (Foto: Verskaf) ŉ Man is dood en nóg ŉ man en ŉ kleuter is beseer toe twee motors Maandagaand in Alberton, Gauteng, in ŉ ongeluk betrokke was. Een van die motors het ná die ongeluk aan die brand geslaan. Volgens Russel Meiring, woordvoerder van ER24, is paramedici omstreeks 21:00 na Mohlala-weg in Alberton ontbied. By hul aankoms op die toneel was die provinsiale brandweer besig om die vlamme van die brandende motor te blus. “ŉ Man en kind is naby een van die motors aangetref. Die kind het geringe beserings opgedoen terwyl die man in ŉ kritieke toestand was,” sê Meiring. “Nóg ŉ man is in die brandende motor gevind. Hy het reeds aan sy beserings beswyk.” Die twee beseerdes is per ambulans na ŉ nabygeleë hospitaal geneem vir verdere mediese behandeling. “Die omstandighede rondom die ongeluk word ondersoek.”